REPUBLIKA SRBIJA

NARODNA SKUPŠTINA

Odbor za pravosuđe, državnu

upravu i lokalnu samoupravu

07 Broj: 06-2/477-21

25. novembar 2021. godine

B e o g r a d

**Z A P I S N I K**

**26. SEDNICE ODBORA ZA PRAVOSUĐE, DRŽAVNU UPRAVU**

**I LOKALNU SAMOUPRAVU, ODRŽANE 23. NOVEMBRA 2021. GODINE**

 Sednica je počela u 8,45 časova.

Sednicom je predsedavao Vladimir Đukanović, predsednik Odbora.

 Sednici su prisustvovali članovi Odbora: Velibor Milojčić, doc. dr Mihailo Jokić, Đorđe Komlenski, Dejan Kesar,Nebojša Pavlović, Nenad Baroš, Jelena Žarić Kovačević, Dragan M. Marković, Daniel Đivanović i Toma Fila.

Sednici su prisustvovale i: Vesna Krišanov, zamenik člana Biljane Pantić Pilje, Dubravka Kralj, zamenica člana Vladana Zagrađanina i Danijela Veljović, zamenica člana Sanje Jefić Branković.

 Sednici nisu prisustvovali članovi Odbora: Sanja Lakić, dr Aleksandar Martinović i Đorđe Dabić.

Sednici su prisustvovali i: Maja Mačužić Puzić, državni sekretar u Ministarstvu državne uprave i lokalne samouprave; Ivana Savićević, pomoćnik ministra državne uprave i lokalne samouprave i Milan Čuljković, iz Ministarstva državne uprave i lokalne samouprave.

 Predsednik Odbora je stavio na glasanje, a članovi i zamenici članova Odbora su **većinom glasova** utvrdili sledeći

 D n e v n i r e d:

1. Razmatranje Predloga zakona o izmenama i dopunama Zakona o zaposlenima u autonomnim pokrajinama i jedinicama lokalne samouprave, koji je podnela Vlada (broj 011-1884/21 od 28. oktobra 2021. godine), u načelu;
2. Razmatranje Predloga zakona o referendumu i narodnoj inicijativi, koji je podnela Vlada (broj 011-2003/21 od 09. novembra 2021. godine), u načelu;
3. Utvrđivanje Predloga odluke o prestanku funkcije javnog tužioca u Osnovnom javnom tužilaštvu u Velikoj Plani;
4. Utvrđivanje Predloga odluke o prestanku funkcije predsednika Upravnog suda.

**PRVA TAČKA –** Razmatranje Predloga zakona o izmenama i dopunama Zakona o zaposlenima u autonomnim pokrajinama i jedinicama lokalne samouprave, koji je podnela Vlada (broj 011-1884/21 od 28. oktobra 2021. godine), u načelu.

**Ivana Savićević** je u uvodnom izlaganju istakla da se ovim predlogom zakona uvodi sistem kompetencija u upravljanje ljudskim resursima, što predstavlja prvu fazu i ogleda se u obavezi usaglašavanja Pravilnika o sistematizaciji i organizaciji poslova sa potrebnim znanjima i veštinama za obavljanje poslava u autonomnim pokrajinama i jedinicama lokalne samouprave.

Predsednik Odbora je otvorio raspravu u vezi sa ovom tačkom dnevnog reda u kojoj su učestvovali: doc. dr Mihailo Jokić, Maja Mačužić Puzić, Toma Fila.

 **Doc. dr Mihailo Jokić** je zatražio informaciju u vezi sa rokom za izradu platnih razreda, kako bi zaposleni u javnim službama primali platu za posao koji obavljaju, u skladu sa svojim znanjem i veštinama, bez ozira na instituciju u kojoj su zaposlleni.

 **Maja Mačužić Puzić** se zahvalila poslaniku Jokiću i obavestila prisutne da se u skupštinskoj proceduri već nalazi Predlog zakona o izmenama Zakona o sistemu plata zaposlenih u javnom sektoru sa pratećim zakonima koji regulišu ovu oblast, kojima se upravo odlaže reforma sistema plata do 2025. godine.

 Naglasila je da je Ministarstvo državne uprave i lokalne samouprave već pristupilo sistematizaciji i izradi kataloškog pregleda svih radnih mesta, ali finansijska analiza, koja treba da pokaže efekte uvođenja platnih razreda i njihovog uticaja na Budžet, još uvek nije spremna, ali je za očekivati da će ova analiza biti spremna, možda već u sledećem sazivu Vlade, kada će čitava problematika biti prebačena u Ministarstvo finansija.

 Ukazala je da je u dogovoru sa MMF-om i ostalim finansijskim institucijama koje prate reformu određen rok za uvođenje platnih razreda u sistem plata zaposlenih u javnom sektoru za 2025. godinu.

 Rekla je da je moguće da će već od sledeće godine, nakon sprovođenja parlamentarnih izbora i konstituisanja nove Vlade biti omogućeno da ova oblast pređe u Ministarstvo finansija, kada bi bila započeta i prva faza reforme, kako bi se postepeno dolazilo do konačnog rešenja, s tim što se očekuje da najveći deo reforme zaživi već 2023. godine.

 **Toma Fila** je izrazio nevericu u mogućnost da ovaj sistem u potpunosti zaživi.

 **Maja Mačužić Puzić** je iznela uveravanja u neophodnost sprovođenja navedene reforme i u njenu uspešnost.

 **Doc. dr Mihailo Jokić** je izrazio nezadovoljstvo zbog predstojećeg preusmeravanja oblasti u vezi sa sistemom plata zaposlenih u javnom sektoru u nadležnost Ministarstva finansija.

 Kako se niko više nije javio za reč, predsednik Odbora je zaključio raspravu i stavio na glasanje predlog da Odbor, u skladu sa članom 155. stav 2. Poslovnika Narodne skupštine, odluči da predloži Narodnoj skupštini da prihvati Predlog zakona o izmenama i dopunama Zakona o zaposlenima u autonomnim pokrajinama i jedinicama lokalne samouprave, u načelu.

Članovi i zamenici članova Odbora su **jednoglasno** prihvatili navedeni predlog.

Predsedavajući je stavio na glasanje predlog da za izvestioca Odbora bude određen Đorđe Dabić.

Članovi i zamenici članova Odbora su **jednoglasno** prihvatili navedeni predlog.

**DRUGA TAČKA –** Razmatranje Predloga zakona o referendumu i narodnoj inicijativi, koji je podnela Vlada (broj 011-2003/21 od 09. novembra 2021. godine), u načelu.

**Maja Mačužić Puzić** je predstavila novi Predlog zakona o referendumu i narodnoj inicijativi i istakla da njegov značaj leži u odredbama Ustava RS koji propisuju da suverenitet potiče od građana koji ga vrše referendumom, narodnom inicijativom i preko svojih slobodno izabranih predstavnika.

Rekla je da je važeći zakon donet još 1994. godine, te da ga je donošenjem novog Ustava, 2006. godine trebalo uskladiti sa njegovim odredbama, ali da do danas to nije učinjeno.

Naglasila je da ovaj predlog zakona ne predstavlja samo puko usklađivanje sa Ustavom, već da predstavlja ozbiljno unapređenje samog procesa referenduma i narodne inicijative u svim njegovim segmentima, te da je najznačajnija odredba u ovom predlogu ona koja se odnosi na propisivanje cenzusa za uspeh referenduma, u smislu da nije potreban cenzus za uspeh referenduma.

Ukazala je da ovaj predlog zakona prepoznaje i najviše standarde za sprovođenje referenduma i narodne inicijative, koji su uspostavljeni u skladu sa evropskim i drugim demokratskim načelima.

Navela je da su u Predlogu zakona navedene i sve vrste referenduma koje poznaje Ustav i pravni poredak, kao što su republički, pokrajinski, lokalni referendum, kao i referendum na delu teritorije, obavezni referendum, fakultativni, prethodni i naknadni, ustavotvorni, zakonodavni, upravni i savetodavni referendum.

Istakla je da značajno unapređenje ove materije predstavlja unošenje odredbi koje omogućavaju učestvovanje birača na referendumu, tako što je omogućeno i glasanje interno raseljenim licima prema privremenom boravištu, ali je uveo i mogućnost da se građani izjašnjavaju prema boravištu na glasačim mestima u inostranstvu i prema izabranom mestu glasanja u zemlji.

Naglasila je da ovaj predlog zakona predviđa i mogućnost da Narodna skupština utvrdi svoj stav u slučaju kada se referendum raspisuje na zahtev određenog broja građana, što omogućava davanje političkog mišljenja na zahteve koji potiču od građana na čiji predlog je raspisan referendum.

Rekla je da je na jasan način uređen rad svih organa koji učestvuju u sprovođenju referenduma, njihove obaveze i međusobni odnos, kao i učešće javnosti, pri čemu su od velikog značaja odredbe kojima se reguliše da nezavisno telo (RIK) priprema informaciju koja se distribuira građanima, a odnosi se na temu referenduma.

Ukazala je da se ovim predlogom zakona u značajnoj meri omogućava grupi građana da podnesu inicijativu na osnovu koje će biti raspisan referendum, odnosno pokretanje inicijative za izmenu kako zakona, tako i drugih propis koji imaju lokalni karakter.

Obavestila je prisutne da su pojedine nevladine organizacije imale primedbu na visinu naknade za overu potpisa za sprovođenje narodne inicijative, a koja iznosi minimalnih 40,00 dinara, što ne pokriva realne troškove overe potpisa, ali ima za cilj formalizovanje akta identifikacije lica koja žele da učestvuju u narodnoj inicijativi.

Takođe, ukazala je da ovaj predlog zakona propisuje i postupak zaštite prava glasača tokom sprovođenja referenduma, što podrazumeva propisivanje rokova za podnošenje prigovora u slučaju kršenja procedure prilikom glasanja.

Izlaganje je zaključila iznošenjem uverenja da će ovaj zakon u značajnoj meri omogućiti veće učešće građana u donošenju najznačajnih odluka, što će podrazumevati i preuzimanje dela odgovornosti za donete odluke.

 Predsednik Odbora je otvorio raspravu u vezi sa ovom tačkom dnevnog reda u kojoj su učestvovali: Đorđe Komlenski, Maja Mačužić Puzić i Vladimir Đukanović.

**Đorđe Komlenski** je istakoa da je Predlog zakona u jednom delu veoma dobro urađen i da to predstavlja korist, ali da on, i pored toga, ne može da podrži Predlog zakona o referendumu i narodnoj inicijativi i kao razloge naveo da smatra da je nedopustivo ukidanje cenzusa kod obavezujućih referenduma, posebno kada je u pitanju referendum koji se raspisuje u postupku promene Ustava i kao primer naveo paradoks da se za promenu Ustava zahteva dvotrećinska većina za donošenje odluke u Narodnoj skupštini, a da se onda ne propisuje cenzus za uspeh referenduma, čime se derogira legitimitet promena koje slede.

Izneo je stav da su ove odredbe mogle da budu znatno bolje definisane tako što bi bili propisani različiti cenzusi za različite vrste referenduma, naglasivši da kada se pristupa promenama da je potrebno tražiti podršku, što podrazumeva dobijanje glasova „za“, a da se, ukoliko adekvatna podrška izostane, dovodi u pitanje legitimitet same odluke.

Smatra da nema opravdanja za odredbu kojom se propisuje da Zakon o referendumu i narodnoj inicijativi stupa na snagu narednog dana od dana objavljivanja u „Službenom glasniku Republike Srbije“, istakavši da bi osnovni postulat demokratije koji je trebalo poštovati kod donošenja ovog zakona, u situaciji kada u vezi sa ovim pitanjem ne postoji ni politički ni građanski konsenzus, bio da primena ovog zakona bude odložena za godinu dana od njegovog donošenja.

Istakao je da se ne može uvažiti ukidanje cenzusa za uspeh referenduma, kao razlog za usklađivanje sa Ustavom, koji propisuje da je promena usvojena ako je za nju glasala većina izašlih birača, s obzirom da ova odredba ne sprečava propisivanje cenzusa, posebno kada se ima u vidu da Ustav ne propisuje sve detalje.

**Maja Mačužić Puzić** je u odgovoru na diskusiju narodnog poslanika Komlenskog citirala odredbu člana 203. stav 8. Ustava, navodeći da svi niži pravni akti moraju biti u skladu sa Ustavom, kao i da je Srbija na evropskom putu, zbog čega je potrebno da svi propisi koji se donose, u što većoj meri budu usklađeni sa propisima Evropske unije, radi dobrobiti svih građana Srbije.

Naglasila je da je nacrt ovog zakona prošao dve javne rasprave, te da su vršene brojne korekcije u skladu sa dobijenim komentarima, a da su poslaničke grupe, kao i predstavnici opozicije učestvovali u pregovorima sa Venecijanskom komisijom u toku izrade ovog zakonskog teksta.

Rekla je da je odredba koja se odnosi na stupanje na snagu ovog zakona u skladu sa predstojećim obavezama u vezi sa izmenom Ustava u delu koji se odnosi na pravosuđe.

**Vladimir Đukanović** je iskazao podršku Predlogu zakona o referendumu i narodnoj inicijativi i izneo stav da se ovim zakonom podstiču građani da izražavaju svoju inicijativu, što je od velikog značaja, s obzirom da smatra, da naš narod nema razvijenu svest o potrebi da preduzima inicijativu u rešavanju veoma važnih državnih pitanja.

Rekao je i da izlazak manje od polovine upisanih glasača na referendum ukazuje na zainteresovanost građana za određenu temu.

 Kako se niko više nije javio za reč, predsednik Odbora je zaključio raspravu i stavio na glasanje predlog da Odbor, u skladu sa članom 155. stav 2. Poslovnika Narodne skupštine, odluči da predloži Narodnoj skupštini da prihvati Predlog zakona o referendumu i narodnoj inicijativi, u načelu.

Članovi i zamenici članova Odbora su **većinom glasova** prihvatili navedeni predlog.

Predsedavajući je stavio na glasanje predlog da za izvestioca Odbora bude određen Đorđe Dabić.

Članovi i zamenici članova Odbora su **jednoglasno** prihvatili navedeni predlog.

**TREĆA TAČKA -** Utvrđivanje Predloga odluke o prestanku funkcije javnog tužioca u Osnovnom javnom tužilaštvu u Velikoj Plani.

Predsednik Odbora je obavestio prisutne da je Državno veće tužilaca dostavilo odluku kojom je utvrđeno da su ispunjeni uslovi da Slavici Ivanović, javnom tužiocu u Osnovnom javnom tužilaštvu u Velikoj Plani, na osnovu člana 89. stav 1. Zakona o javnom tužilaštvu, prestane funkcija javnog tužioca po sili zakona, zbog navršenja radnog veka, dana 27. aprila 2022. godine, te je predložio da Odbor utvrdi Predlog odluke o prestanku funkcije javnog tužioca Slavici Ivanović, javnom tužiocu u Osnovnom javnom tužilaštvu u Velikoj Plani, dana 27. aprila 2022. godine, usled navršenja radnog veka i uputi ga Narodnoj skupštini na usvajanje.

Članovi i zamenici članova Odbora su **jednoglasno** prihvatili navedeni predlog.

Predsedavajući je stavio na glasanje predlog da za predstavnika Odbora na sednici Narodne skupštine bude određen Đorđe Dabić.

Članovi i zamenici članova Odbora su **većinom glasova** prihvatili navedeni predlog.

**ČETVRTA TAČKA -** Utvrđivanje Predloga odluke o prestanku funkcije predsednika Upravnog suda.

Predsednik je obavestio prisutne da je Odboru upućen dopis predsednika Upravnog suda Jelene Ivanović, kojim traži da Narodna skupština donese odluku o prestanku funkcije predsednika suda, s obzirom da je Odlukom Visokog saveta sudstva izabrana za sudiju Vrhovnog kasacionog suda, čime su nastupili zakonski razlozi propisani članom 74. stav 1. Zakona o sudijama, za prestanak funkcije predsednika suda, te je predložio da Odbor utvrdi Predlog odluke o prestanku funkcije predsednika suda Jeleni Ivanović, predsedniku Upravnog suda, s obzirom da je Odlukom Visokog saveta sudstva izabrana za sudiju Vrhovnog kasacionog suda i uputi ga Narodnoj skupštini na usvajanje.

Članovi i zamenici članova Odbora su **jednoglasno** prihvatili navedeni predlog.

Predsednik Odbora je predložio da za predstavnika Odbora na sednici Narodne skupštine bude određen Đorđe Dabić, član Odbora.

Članovi i zamenici članova Odbora su **jednoglasno** prihvatili navedeni predlog.

Sednica je završena u 9,30 časova.

SEKRETAR PREDSEDNIK

Sanja Pecelj Vladimir Đukanović